15/09/2022 | Administración LocalMunicipal
A Laracha
Bases actividades culturais e deportivas 2022-23

As actividades ofertadas serán as seguintes: · ACTIVIDADES DIRIXIDAS A NENOS/AS: o Danza urbana, fútbol sala, informática, ioga infantil, manualidades e debuxo, pádel, patinaxe, pequecociña, robótica e gaming, skate (iniciación), teatro, tiro con arco, voleibol, xadrez, e zumbea kids. · ACTIVIDADES DIRIXIDAS A ADULTOS: o Aeróbic, arte floral, bailes latinos, cociña, danza urbana, encaixe de palillos, informática, ioga, labores de tecido, macramé, manualidades e pintura ao óleo, memoria e alfabetización, pádel, pilates, restauración e tapizaría, teatro, ximnasia de mantemento e zumbea. Todas as actividades teñen un número mínimo e máximo de prazas. O número mínimo de prazas deberase manter ao inicio e durante o curso; en caso contrario a actividade poderá ser suspendida. Non se iniciará ningunha actividade que non teña como mínimo 10 participantes. O número máximo de prazas dependerá da actividade e, de ser o caso, do que poidan determinar as autoridades sanitarias. Poderán participar todas aquelas persoas que estean empadroadas no Concello da Laracha. No caso de quedar prazas libres ao inicio da actividade poderá inscribirse alumnado dos centros de ensino do termo municipal da Laracha e que non estean empadroados. Neste caso, deberán anotarse sen realizar o pago e esperar a que o Concello se poña en contacto no caso de quedar prazas dispoñibles. Nas actividades de adultos poderán inscribirse a partir de 15 anos de idade (nados/as no 2007 e anteriores). As prazas outorgaranse por rigorosa orde de inscrición. O prazo ábrese o luns 3 de outubro. Poderán realizarse: · Na Casa do Concello, de luns a venres en horario de 9:00 a 14:00 horas. Pago presencial mediante tarxeta bancaria. · En liña na web alaracha. gal/actividades. Prezo xeral por cada actividade: 20 €. Prezo para a 2ª actividade na que se matricule a mesma persoa: 15 €. Prezo para a 3ª e seguintes actividades nas que se matricule a mesma persoa: 10 €. Estes prezos reduciranse á metade nos seguintes casos: · Familias numerosas. Neste caso o prezo que se reducirá á metade será o que lle corresponda a cada participante en función da idade. · No caso de que todos os membros da unidade familiar se atopen en situación de desemprego. Para acceder a esta bonificación deberá presentarse o documento xustificativo expedido pola oficina de emprego. Entenderase a estes efectos a unidade familiar como a formada polo/s proxenitor/es ou titor/a legal/is e fillos/as menores de 18 anos e os maiores de idade que non superen os 25 anos sempre que estean estudando e non teñan ingresos. Deberá xustificarse a unidade familiar coa presentación do libro de familia, sentenza de divorcio, etc. Unha vez formalizada a inscrición nunha actividade non se fará a devolución, agás no caso de que dita actividade non se leve a cabo ou teña que sufrir algunha modificación horaria. As persoas que queden sen prazas dispoñibles quedarán nunha lista de reserva para posibles baixas ou expulsións no caso de faltas inxustificadas. A compra do material para cada actividade corre a cargo do/da participante. Soamente se admitirán 6 faltas inxustificadas ás actividades que sexan dunha clase semanal e 8 faltas inxustificadas no caso de actividades con dúas clases semanais. De ser o caso, e non ter xustificación, o participante quedará excluído da actividade, pasando ao listado de reserva e sen a posibilidade da devolución do importe da actividade. Considéranse faltas xustificadas cando se presente documento acreditativo da imposibilidade da asistencia ao curso (soamente xustificante médico ou do traballo). A documentación xustificativa pode achegarse presencialmente no Concello (departamento de cultura) ou por correo electrónico (cultura@alaracha. gal). O Concello resérvase o dereito de expulsión daqueles participantes, adultos ou nenos, con comportamentos inadecuados ou irrespectuosos cara os monitores ou outros participantes. As persoas que participen nas actividades comprométense a asistir con regularidade ás clases. Aquelas que se apunten a unha actividade na que non teñen previsto volver, deben comunicalo ao Concello para que outra persoa da lista de reserva poda asistir. As persoas que realizan a solicitude de inscrición nas actividades autorizan ao Concello a consultar nas bases de datos do Padrón Municipal para acreditar a súa veciñanza na Laracha (só no caso de prazas libres daríase a opción de participar aos alumnos dos colexio do municipio non empadroados/as). A inscrición das actividades supón a plena aceptación das presentes bases. A Laracha 12 de setembro de 2022 O Alcalde, José Manuel López Varela